शादी के बाद भी दिल्ली में एक साल बहुत ही प्यार भरा बीता पर उसके बाद न जाने कौन सा ग्रहण लग गया। जिंदगी को नीरसता ने पूरी तरह जकड़ लिया था। सब से परेशानी की बात तो यह थी कि दोनों मिल कर उसका कारण खोजना ही नहीं चाहते थे। चुप्पी से कैसे समस्याएं हल होतीं? रोज रोज की ऐसी बेरुखी से वह तंग आ गई थी। निकिता और नितिन अपने अपने सोच विचार में मग्न न जाने कब निद्रा की गोद में सो गए। फिर सुबह हुई और अपने अपने ऑफिस चले गए। जब शाम को निकिता और नितिन चुपचाप चाय पी रहे थे, तभी निकिता के घर से स्काइप पर कॉल आया। निकिता की मां ने बड़े आग्रहपूर्वक कहा, बेटा हमारी बहुत इच्छा है कि इस बार तुम और नितिन होली हमारे साथ मनाओ।